Bekymret: Den kontroversielle TTIP-avtalen mellom USA og EU truer folkehelse, miljø og arbeidstakerrettigheter også i Norge, mener Senterpartiets Liv Signe Navarsete.

– Den kan gå til sak mot myndighetene. Man legger nemlig opp til at bevisbyrden for reguleringer skal snus på hodet, slik det er i USA i dag. Mens vi i Norge og Europa har «føre var-prinsippet», må myndigheten i USA vitenskapelig bevise at en regulering er nødvendig før den innføres. Og selskapene kan gå til sak mot myndighetene om de mener behovet ikke fullt ut er sannsynliggjort, sier Liv Signe Navarsete.

Det verste med det lekkede avtaleutkastet er at det legger opp til at det skal bli tilnærmet umulig å innføre nye reguleringer, mener Sp-politikeren:

Klassekampen snakket med Navarsete i går kort tid etter at de 248 sidene, som skal utgjøre rundt en tredjedel av avtaleutkastene fra den siste runden med forhandlinger i april, ble offentliggjort av Greenpeace i Nederland. Hun understreker at hun må sette seg nærmere inn i dokumentene før hun uttaler seg uten forbehold, men førsteinntrykket er like fullt at TTIP er «alvorlig dårlig nytt» for Norge.

Sp-politikeren viser til et brev signert 26 amerikanske senatorer til USAs egen forhandlingsleder, Michel Froman. I brevet omtales TTIP-forhandlingene som en mulighet til å «bryte ned barrierer». Europeiske reguleringer mot hormonbehandlet kjøtt og sprøytemiddel-grenser for frukt blir omtalt som slike regulatoriske hindre.

– Dette bekrefter det vi har advart mot tidligere: TTIP handler ikke om å innføre nye og høyere standarder i reguleringsregimet. Tvert imot, det er et «race to the bottom». Det handler om å fjerne reguleringer ment å sikre europeiske borgeres folkehelse, miljø og arbeidstakerrettigheter, sier hun til Klassekampen.

De hemmeligstemplede TTIP-dokumentene som ble lekket i går, varsler dårlig nytt for Norge. Det mener Liv Signe Navarsete, som sitter i Stortingets utenriks- og forsvarskomité for Senterpartiet.

Slik rammes Norge

Arne Melchior er seniorforsker ved Norsk utenrikspolitisk institutt og leder en utredning om hvilke konsekvenser en TTIP-avtale vil ha for Norge. Han forteller at avtalen kan få vidtrekkende konsekvenser på flere måter.

– Hvis TTIP-avtalen blir inngått, vil den selvfølgelig påvirke norsk næringsliv i de markedene som er berørt. Det vil si at det blir noe mer konkurranse fra USA i EU-markedet, og omvendt. Så er det et spørsmål om man i avtalen vil lykkes med ambisjonen om harmoniserte standarder og et samarbeid om politiske reguleringer mellom EU og USA. Harmoniserte standarder, for eksempel matvarestandarder, vil i så fall komme til Norge direkte gjennom EØS-avtalen, sier Melchior.

Den norske regjeringen har sagt at de ikke vil ta stilling til om Norge skal søke å tilslutte seg TTIP-avtalen, fremforhandle en egen lignende avtale med USA, eller holde seg helt utenfor før en ferdig TTIP-avtale foreligger.

– Det vi skal finne ut av er hva som er handlingsrommet for Norge. EU har sagt at det skal være åpning for at tredjeland kan tilslutte seg, sier NUPI-forskeren.

Utredningen skal etter planen overleveres næringsminister Monica Mæland i oktober.

– Hvilket kildemateriale har dere – vil dere se på en lekkasje av forhandlingstekster slik som den som kom i dag?

– Det er klart at vi søker best mulig informasjon, og at også lekkasjer av denne type er interessant for oss. Vi foretar intervjuer med folk som er nærmest mulig forhandlingene, og leser studier og annen relevant informasjon om avtalen.